CELEX: 32014R0966
Language: el
Date: 2014-09-12 00:00:00
Title: Κανονισμός (ΕΕ) αριθ. 966/2014 της Επιτροπής, της 12ης Σεπτεμβρίου 2014 , για την τροποποίηση του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το προπιονικό ασβέστιο  Κείμενο που παρουσιάζει ενδιαφέρον για τον ΕΟΧ

13.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 272/1
            
         ΚΑΝΟΝΙΣΜΌΣ (ΕΕ) αριθ. 966/2014 ΤΗΣ ΕΠΙΤΡΟΠΉΣ
   της 12ης Σεπτεμβρίου 2014
   για την τροποποίηση του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το προπιονικό ασβέστιο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008 (1), που αφορά τα πρόσθετα τροφίμων, και ιδίως το άρθρο 14,
   Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
            
         
               (2)
            
            
               Οι προδιαγραφές αυτές μπορούν να επικαιροποιηθούν σύμφωνα με την ενιαία διαδικασία που προβλέπεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε έπειτα από σχετική αίτηση.
            
         
               (3)
            
            
               Στις 10 Σεπτεμβρίου 2013 υποβλήθηκε αίτηση για την τροποποίηση των προδιαγραφών που αφορούν το πρόσθετο τροφίμων προπιονικό ασβέστιο (E 282). Στη συνέχεια η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Οι ισχύουσες προδιαγραφές για το προπιονικό ασβέστιο (Ε 282) ορίζουν ανώτατο όριο φθορίου 10 mg/kg, το οποίο δυσχεραίνει την προμήθεια πρώτων υλών και την παραγωγή της εν λόγω πρόσθετης ύλης. Το προπιονικό ασβέστιο (E 282) λαμβάνεται από το οξείδιο του ασβεστίου (E 529), για το οποίο ορίζεται ανώτατο όριο φθορίου 50 mg/kg. Για να παράγουν προπιονικό ασβέστιο που να συμμορφώνεται με το προβλεπόμενο σήμερα ανώτατο όριο φθορίου, οι κατασκευαστές πρέπει να χρησιμοποιούν οξείδιο του ασβεστίου με ανώτατο όριο φθορίου 33 mg/kg, το οποίο είναι χαμηλότερο από το επιτρεπόμενο σήμερα ανώτατο όριο. Κατά συνέπεια, δεν υπάρχει, ουσιαστικά, διαθέσιμο στην ευρωπαϊκή αγορά οξείδιο του ασβεστίου για την παραγωγή προπιονικού ασβεστίου. Για τον επαρκή εφοδιασμό με οξείδιο του ασβεστίου για την παραγωγή προπιονικού ασβεστίου, το ανώτατο όριο φθορίου για το προπιονικό ασβέστιο θα πρέπει να αυξηθεί από τα 10 στα 20 mg/kg.
            
         
               (5)
            
            
               Το νέο ανώτατο όριο των 20 mg/kg παραμένει πολύ κάτω από τα ανώτατα όρια φθορίου που ισχύουν σήμερα για άλλα πρόσθετα τροφίμων. Η πρόσθετη έκθεση σε φθόριο με βάση το νέο ανώτατο όριο θα πρέπει να παραμείνει περιορισμένη και να μην οδηγεί σε αύξηση της συνολικής πρόσληψης. Επομένως, κρίνεται σκόπιμο να επιτραπεί η τροποποίηση των προδιαγραφών που αφορούν το πρόσθετο τροφίμων προπιονικό ασβέστιο (E 282).
            
         
               (6)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων, με σκοπό να επικαιροποιήσει τον κατάλογο προσθέτων τροφίμων της Ένωσης, εκτός από τις περιπτώσεις εκείνες στις οποίες η εν λόγω επικαιροποίηση δεν μπορεί να έχει επιπτώσεις στην ανθρώπινη υγεία. Δεδομένου ότι η εν λόγω επικαιροποίηση δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (7)
            
            
               Ο κανονισμός (ΕΕ) αριθ. 231/2012 θα πρέπει επομένως να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Σεπτεμβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 16.
   
      (2)  ΕΕ L 354 της 31.12.2008, σ. 1.
   
      (3)  Κανονισμός (ΕΕ) αριθ. 231/2012 της Επιτροπής, της 9ης Μαρτίου 2012, σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (ΕΕ L 83 της 22.3.2012, σ. 1).
   
      ΠΑΡΑΡΤΗΜΑ
      Στο παράρτημα του κανονισμού (ΕΕ) αριθ. 231/2012, στην καταχώριση για το Ε 282 προπιονικό ασβέστιο, η προδιαγραφή για την καθαρότητα του φθορίου αντικαθίσταται από το ακόλουθο κείμενο:
      
         
                     «Φθόριο
                  
                  
                     20 mg/kg κατ' ανώτατο όριο»